b"\n_START_ARTICLE_\nEscola Moss\xc3\xa8n Jacint Verdaguer\n_START_SECTION_\nDescripci\xc3\xb3\n_START_PARAGRAPH_\nL'Escola Moss\xc3\xa8n Jacint Verdaguer est\xc3\xa0 ubicada a l'illa de cases del districte de Sants-Montju\xc3\xafc delimitada pel carrer Lleida i les avingudes Rius i Taulet, Reina Maria Cristina i Paral\xc2\xb7lel. Es va construir inicialment com a seu de les oficines de l'Exposici\xc3\xb3 Universal de 1929 sent projectat per l'arquitecte Joan Bruguera que, seguint les instruccions rebudes de l'Ajuntament de Barcelona, el va aixecar en la cru\xc3\xaflla dels carrers de Lleida i Fra Juncosa (avui avinguda Rius i Taulet). L'any 1931 va ser reconvertit en escola._NEWLINE_De planta rectangular, es tracta d'un edifici a\xc3\xafllat amb dos fa\xc3\xa7anes exteriors afrontades al carrer Lleida i a l'avinguda Rius i Taulet, i dos fa\xc3\xa7anes interiors afrontades al pati de l'escola. L'estructura en al\xc3\xa7at presenta planta baixa m\xc3\xa9s una planta pis amb coberta de doble vessant, complementat amb quatre torres cantoneres que li proporcionen esveltesa. Aquestes presenten un pis m\xc3\xa9s i estan cobertes per un terra pla transitable._NEWLINE_Les fa\xc3\xa7anes llargues es troben estructurades en onze eixos verticals de ritme regular formant una composici\xc3\xb3 axial nom\xc3\xa9s trencada per l'acc\xc3\xa9s principal que es troba despla\xc3\xa7at a la dreta de la fa\xc3\xa7ana del carrer Lleida. Aquest acc\xc3\xa9s est\xc3\xa0 emmarcat per dues columnes de capitell j\xc3\xb2nic col\xc2\xb7locades sobre pilars de base planta poligonal, rematat per un entaulament classicista amb front\xc3\xb3 triangular. A la fa\xc3\xa7ana contraria dues de les obertures s\xc3\xb3n utilitzades com a portes per accedir al pati de l'escola. La resta d'obertures presenten grans finestrals rectangulars amb ampits de ferro forjat a la primera planta. El terrat i les obertures de les torres estan tancades pe balustrades de pedra artificial. Les fa\xc3\xa7anes curtes, amb uns elements estructurals molt similars, es troben estructurades en cinc eixos verticals formant una composici\xc3\xb3 axial._NEWLINE_De l'edifici destaca particularment el tractament de les fa\xc3\xa7anes, esgrafiades en la seva totalitat, amb decoraci\xc3\xb3 de falses columnes i pilastres (algunes de fust estriat i d'altres de fust helico\xc3\xafdal), decoraci\xc3\xb3 floral sobre gerros, medallons decorats, etc. Els esgrafiats s'atribueixen a l'artista Francesc Canyelles. La decoraci\xc3\xb3 emmarca totes les obertures i s'est\xc3\xa9n per tots els paraments. La l\xc3\xadnia que se segueix art\xc3\xadsticament \xc3\xa9s la pr\xc3\xb2pia del noucentisme m\xc3\xa9s tard\xc3\xa0._NEWLINE_L'edifici presenta un vest\xc3\xadbul de gran amplitud i il\xc2\xb7luminaci\xc3\xb3 zenital que juntament amb els nombrosos grans finestral, els tres celoberts i la bona distribuci\xc3\xb3 de les depend\xc3\xa8ncies interiors d\xc3\xb3na lloc a un edifici on totes les instal\xc2\xb7lacions tenen llum i ventilaci\xc3\xb3 directa. Aquesta bona estructuraci\xc3\xb3 interior va fer que s'habilit\xc3\xa9s com escola, una vegada finalitzada l'exposici\xc3\xb3.\n_START_SECTION_\nHist\xc3\xb2ria\n_START_PARAGRAPH_\nEs va construir inicialment com a seu de les oficines de l'Exposici\xc3\xb3 Universal de 1929. Aquest edifici -anomenat Pabell\xc3\xb3n Regio del Parque- va ser projectat per l'arquitecte Joan Bruguera. Una vegada finalitzada l'Exposici\xc3\xb3 va canviar d'\xc3\xbas. El mes de mar\xc3\xa7 de 1931, s'inaugur\xc3\xa0 oficialment l'escola Moss\xc3\xa8n Jacint. L'edifici en aquesta \xc3\xa8poca no disposava de pati i, per aquest motiu, els nens i les nenes sortien a jugar al carrer i sovint anaven fins a l'esplanada de la Font M\xc3\xa0gica o b\xc3\xa9 a un pati situat en terrenys de l'Exposici\xc3\xb3. Ja en per\xc3\xadode democr\xc3\xa0tic es produeixen les primeres obres d'arranjament: distribuci\xc3\xb3 de les aules, lavabos, calefacci\xc3\xb3, claraboia del pati interior, i en anys successius s'amplia el pati, s'adequa el pati interior per oferir el servei de menjador, es repara la teulada, es restaura la fa\xc3\xa7ana, s'instal\xc2\xb7len vestidors i dutxes, es refan tots els sostres dels primer pis, es fa la instal\xc2\xb7laci\xc3\xb3 de l'aula d'inform\xc3\xa0tica, i es crea una zona d'esbarjo destinada als m\xc3\xa9s petits de l'escola."